MT Il-Ġurnal Uffiċjali tal-Unjoni Ewropea CE 51/72

L-Erbgħa 14 ta’ Settembru 2011

L-aċċess pubbliku għad-dokumenti 2009-2010

P7_TA(2011)0378

Riżoluzzjoni tal-Parlament Ewropew tal-14 ta' Settembru 2011 dwar l-aċċess pubbliku għad-dokumenti (Artikolu 104(7)) għas-snin 2009-2010 (2010/2294(INI))

2013/C 51 E/09

Il-Parlament Ewropew,

— wara li kkunsidra l-Artikoli 1, 10 u 16 tat-Trattat dwar l-Unjoni Ewropea (TUE) u l-Artikoli 15 u 298 tat-Trattat dwar il-Funzjonament tal-Unjoni Ewropea (TFUE),

— wara li kkunsidra l-Karta tad-Drittijiet Fundamentali tal-Unjoni Ewropea, u partikolarment l-Artikoli 41 (id-dritt għal amministrazzjoni tajba) u 42 (id-dritt ta’ aċċess għad-dokumenti) tagħha,

— wara li kkunsidra r-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (1),

— wara li kkunsidra r-Regolament tal-Kunsill (KE, Euratom) Nru 1700/2003 tat-22 ta’ Settembru 2003 li jemenda r-Regolament (KEE, Euratom) Nru 354/83 dwar il-ftuħ għall-pubbliku tal-arkivji storiċi tal-Komunità Ekonomika Ewropea u l-Komunità Ewropea tal-Enerġija Atomika (2),

— wara li kkunsidra r-Regolament (KE) Nru 1367/2006 tal-Parlament Ewropew u tal-Kunsill tas-6 ta’ Settembru 2006 dwar l-applikazzjoni għall-istituzzjonijiet u l-korpi tal-Komunità tad-dispożizzjonijiet tal-Konvenzjoni ta' Aarhus dwar l-Aċċess għall-Informazzjoni, il-Parteċipazzjoni tal-Pubbliku fit-Teħid tad-Deċiżjonijiet u l-Aċċess għall-Ġustizzja fi Kwistjonijiet Ambjentali (3),

— wara li kkunsidra l-ġurisprudenza tal-Qorti tal-Ġustizzja tal-Unjoni Ewropea u tal-Qorti Ġenerali dwar l-aċċess għad-dokumenti, u partikolarment is-sentenzi tal-Qorti fil-kawżi Turco (kawżi magħquda C-39/05 P u C-52/05 P) (4), Bavarian Lager (kawża C-28/08) (5), Volker und Marcus Schecke (kawżi magħquda C-92/09 u C-93/09) (6), Technische Glaswerke Ilmenau - TGI (C-139/07 P) (7), u API (kawżi magħquda C-514/07 P, C-528/07 P u C-532/07 P) (8) u s-sentenzi tal-Qorti Ġenerali fil-kawżi ta’ Access Info Europe (T-233/09) (9), MyTravel (kawża T-403/05) (10), Borax (kawżi T-121/05 u T-166/05) (11), Joséphidès (kawża T-439/08) (12), Co-Frutta (kawżi magħquda T-355/04 u TT-446/04) (13), Terezakis (kawża T-380/04) (14), Agrofert Holdings (kawża T-111/07) (15), u Editions Jacob (kawża T-237/05) (16),

— wara li kkunsidra l-attivitajiet u d-dokumenti prodotti mill-Ombudsman Ewropew dwar il-kwistjoni tal-aċċess għad-dokumenti, kif ukoll mill-Kontrollur Ewropew għall-Protezzjoni tad-Data (KEPD) fir-rigward tal-bilanċ ġust bejn it-trasparenza u l-protezzjoni tad-data,

— wara li kkunsidra l-proposta tal-Kummissjoni tat-30 ta’ April 2008 għal regolament tal-Parlament Ewropew u tal-Kunsill fir-rigward tal-aċċess pubbliku għad-dokumenti tal-Parlament Ewropew, il-Kunsill u l-Kummissjoni (COM(2008)0229),

— wara li kkunsidra l-proposta tal-Kummissjoni tal-20 ta’ Marzu 2011 għal regolament tal-Parlament Ewropew u tal-Kunsill li jemenda r-Regolament (KE) Nru 1049/2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (COM(2011)0137),

— wara li kkunsidra l-Konvenzjoni tan-NU/KEE tal-1998 dwar l-Aċċess għall-Informazzjoni, il-Parteċipazzjoni tal-Pubbliku fit-Teħid tad-Deċiżjonijiet u l-Aċċess għall-Ġustizzja fi Kwistjonijiet Ambjentali (Konvenzjoni ta’ Aarhus),

— wara li kkunsidra l-Konvenzjoni tal-2008 tal-Kunsill tal-Ewropa dwar l-Aċċess għad-Dokumenti Uffiċjali,

— wara li kkunsidra r-Rapporti Annwali għall-2009 u l-2010 mill-Kunsill, il-Kummissjoni u l-Parlament Ewropew dwar l-aċċess għad-dokumenti, skont l-Artikolu 17 tar-Regolament (KE) Nru 1049/2001,

— wara li kkunsidra l-Ftehim Qafas tal-2010 dwar ir-Relazzjonijiet bejn il-Parlament Ewropew u l-Kummissjoni Ewropea (17),

— wara li kkunsidra l-Ftehim Interistituzzjonali tal-20 ta’ Novembru 2002 bejn il-Parlament Ewropew u l-Kunsill dwar l-aċċess mill-Parlament Ewropew għal informazzjoni sensittiva tal-Kunsill fil-qasam tal-politika tas-sigurtà u tad-difiża (18),

— wara li kkunsidra r-riżoluzzjonijiet preċedenti tiegħu tal-14 ta’ Jannar 2009 dwar l-aċċess pubbliku għad-dokumenti tal-Parlament Ewropew, il-Kunsill u l-Kummissjoni (19), tal-25 ta’ Novembru 2010 dwar ir-rapport annwali dwar l-attivitajiet tal-Ombudsman Ewropew fl-2009 (20), u tas-17 ta' Diċembru 2009 dwar it-titjib meħtieġ fil-qafas legali għall-aċċess għad-dokumenti wara d-dħul fis-seħħ tat-Trattat ta’ Lisbona, Regolament (KE) Nru 1049/2001 (21),

— wara li kkunsidra l-Artikolu 48 u l-Artikolu 104(7) tar-Regoli ta’ Proċedura tiegħu,

— wara li kkunsidra r-rapport tal-Kumitat għal-Libertajiet Ċivili, il-Ġustizzja u l-Intern (A7-0245/2011),

A. billi t-Trattat ta’ Lisbona introduċa qafas kostituzzjonali ġdid tat-trasparenza istituzzjonali tal-UE – bl-għan ta’ amministrazzjoni Ewropea miftuħa, effiċjenti u indipendenti (l-Artikolu 298 TFUE) - billi stabbilixxa dritt fundamentali sod dwar l-aċċess għad-dokumenti tal-istituzzjonijiet, il-korpi, l-uffiċċji u l-aġenziji tal-UE; billi dan id-dritt jingħata permezz tat-Trattat, mhux biss liċ-ċittadini tal-UE iżda wkoll lil kull persuna fiżika jew ġuridika residenti fi Stat Membru u għandu jiġi eżerċitat b’konformità mal-prinċipji ġenerali u l-limiti (stabbiliti bl-għan li jiġu protetti ċerti interessi pubbliċi jew privati) stabbiliti mir-regolamenti adottati mill-Parlament Ewropew u mill-Kunsill (l-Artikolu 15 TFUE),

B. billi issa hi regola ġenerali li l-aċċess għad-dokumenti leġiżlattivi għandu jiġi kompletament provdut, filwaqt li l-eċċezzjonijiet fir-rigward tad-dokumenti mhux leġiżlattivi għandhom jitnaqqsu, u billi ż-żewġ approċċi m’għandhomx idgħajfu lil xulxin,

C. billi t-Trattati l-ġodda ma jsemmux iktar li l-Kunsill irid ‘jippreserva l-effettività tiegħu fil-proċess tat-teħid ta' deċiżjonijiet’ (Artikoli 255 u 207(3) tat-TKE preċedenti) – l-hekk imsejjaħ ‘spazju għall-ħsieb’ – bħala limitu possibbli għat-trasparenza safejn dan jikkonċerna l-proċeduri leġiżlattivi; billi għall-proċeduri amministrattivi l-'ispazju għall-ħsieb' għandu jkun konformi mal-Artikolu 1 tat-TUE u l-Artikolu 298 tat-TFUE, li jirrikjedu ġestjoni miftuħa, effiċjenti u indipendenti,

D. billi t-trasparenza hi parti essenzjali mid-demokrazija parteċipattiva, li hi kumplimentari għad-demokrazija rappreżentattiva, fuq liema hu bbażat it-tħaddim tal-Unjoni, kif imniżżel b’mod espliċitu fl-Artikoli 9-11 TUE, li jippermettu liċ-ċittadin jipparteċipa fit-teħid tad-deċiżjonijiet u jeżerċita l-iskrutinju pubbliku u b'hekk jiżguraw il-leġittimità ta’ sistema politika demokratika,

E. billi ċ-ċittadini qed jitlobu għal iktar demokrazija, trasparenza, u ftuħ min-naħa tal-istituzzjonijiet u tal-atturi politiċi u għal ġlieda iktar b’saħħitha kontra l-korruzzjoni; billi l-aċċess għad-dokumenti u għall-informazzjoni huwa wieħed mill-modi kif jiġu żgurati l-involviment taċ-ċittadini fil-proċess demokratiku u l-prevenzjoni tal-korruzzjoni u l-ġlieda kontriha,

F. billi, barra minn dan, l-UE qed tirriskja b’mod progressiv li ssir il-mira tal-kritika minħabba n-nuqqas kontinwu ta’ trasparenza u aċċess għad-dokumenti u għall-informazzjoni liċ-ċittadini, kif intwera bl-impossibilità li jiġi adottat Regolament ġdid dwar id-dritt ta’ aċċess għad-dokumenti, minħabba li l-Kummissjoni rrifjutat li taċċetta l-emendi tal-Parlament u minħabba n-nuqqas ta' rieda tal-Istati Membri li jiftħu d-dokumenti, id-diskussjonijiet u d-deliberazzjonijiet tagħhom għaċ-ċittadini u l-Parlament,

G. billi għandhom jittieħdu miżuri ulterjuri iktar stretti kontra l-korruzzjoni fil-livell tal-UE biex jiġi żgurat li l-istituzzjonijiet tal-UE jkollhom immunità għaliha, fil-livelli kollha u kullimkien, u billi l-Parlament għandu jieħu lezzjoni mill-esperjenzi negattivi reċenti billi jfassal ir-regoli, inklużi r-regoli li jipprevedu trasparenza mtejba, fir-rigward tar-relazzjonijiet tal-MEPs u tal-persunal tal-Parlament mal-“lobbyists” u mal-gruppi ta’ interess,

H. billi, sabiex jiġu garantiti r-responsabilità u l-leġittimità ta’ sistema politika demokratika, iċ-ċittadini għandhom id-dritt ikunu jafu kif jaġixxu r-rappreżentanti tagħhom, ladarba jiġu eletti jew maħtura f’korpi pubbliċi jew ikunu qed jirrappreżentaw lill-Istati Membri fil-livell Ewropew jew f’dak internazzjonali (il-prinċipju tar-responsabilità), kif jiffunzjona l-proċess tat-teħid tad-deċiżjonijiet (inkluż id-dokumenti, l-emendi, il-kalendarji, l-atturi involuti, il-voti mitfugħin, eċċ.), u kif il-flus pubbliċi jiġu allokati u jintefqu, u x’riżultati jkollhom (il-prinċipju tat-traċċabilità tal-fondi),

I. billi r-Regolament (KE) Nru 1049/2001 kurrenti ma jagħtix definizzjonijiet ċari tad-diversi kwistjonijiet importanti, bħad-dritt tal-veto tal-Istati Membri, il-limitazzjonijiet tal-‘ispazju għall-ħsieb’, definizzjoni ċara u stretta tal-eċċezzjonijiet, il-klassifikazzjoni tad-dokumenti, u l-ekwilibriju bejn it-trasparenza u l-protezzjoni tad-data,

J. billi bid-dħul fis-seħħ tat-Trattat ta’ Lisbona, l-UE kisbet kompetenzi ġodda fl-oqsma tal-liġi kriminali (l-Artikoli 82 u 83 tat-TFUE) u tal-kooperazzjoni tal-pulizija; billi tali kompetenzi ġodda jistgħu jaffettwaw id-drittijiet bażiċi tal-bniedem u jindikaw il-bżonn ta’ proċedura leġiżlattiva aktar miftuħa,

K. billi l-Artikolu 15 tat-TFUE u l-Artikolu 42 tal-Karta tad-Drittijiet Fundamentali jintroduċu kunċett wiesa' tat-terminu ‘dokument’ li jkopri informazzjoni jkun xi jkun il-mezz tal-ħażna,

L. billi l-applikazzjoni tar-Regolament (KE) Nru 1049/2001 mhix uniformi hekk kif l-istatistika turi varjazzjoni bejn l-istituzzjonijiet differenti; billi d-data kwantitattiva fir-Rapport Annwali għall-2009 skont l-applikazzjoni tar-Regolament (KE) Nru 1049/2001 mill-Istituzzjonijiet tal-UE tissuġġerixxi tnaqqis ġenerali fin-numru u fir-rata ta’ rifjuti, għal 12 % (22) (16 % fl-2008) fil-Parlament (33 każ), 22,5 % (23) (28 % fl-2008) fil-Kunsill (2 254 każ) u 11,65 % (13,99 % fl-2008) fil-Kummissjoni (589 każ), filwaqt li r-raġunijiet għar-rifjut varjaw fost l-istituzzjonijiet tal-UE fl-2009, waħda mill-eċċezzjonijet l-iktar użati kienet il-protezzjoni tal-proċess tat-teħid tad-deċiżjonijiet (il-Parlament (39,47 % (24)), il-Kunsill (39,2 % għall-applikazzjonijiet inizjali) (25), u l-Kummissjoni (26 %)) (26),

M. billi l-Qorti Ġenerali fil-kawża Toland v Parlament (27) annullat id-deċiżjoni tal-Parlament Eworpew li tirrifjuta l-aċċess għar-rapport dwar is-Servizz ta’ Verifika Interna tad-9 ta’ Jannar 2008 intitolat ‘Verifika tal-’allowance’ tal-assistenza Parlamentari’,

N. billi, fir-rigward tad-dokumenti sensittivi, il-Kummissjoni u l-Parlament fl-2009 ma daħħlu ebda dokument bħal dan fir-reġistri tagħhom, filwaqt li l-Kunsill daħħal 157 dokument sensittiv ikklassifikat ‘CONFIDENTIEL UE’ jew ‘SECRET UE’ minn 4445 dokument ikklassifikat b’dak il-mod,

O. billi l-ftehimiet internazzjonali għandhom effetti legali fl-ordni legali tal-UE simili għal dawk tal-leġiżlazzjoni interna tal-UE, u billi l-pubbliku għandu jiġi infurmat bil-ftehimiet internazzjonali u jingħata l-aċċess għad-dokumenti relatati magħhom,

P. billi r-Regolament (KE) Nru 1049/2001 jistabbilixxi l-obbligu li l-istituzzjonijiet jikkunsidraw l-aċċess parzjali għal dokument jekk partijiet biss minnu jkunu koperti mill-eċċezzjoni; billi aċċess parzjali mogħti ta’ spiss ikun limitat b’mod mhux xieraq u jestendi biss it-titolu jew il-paragrafi introduttorji tad-dokumenti filwaqt li l-aċċess għall-paragrafi sostantivi huwa pprojbit,

Q. billi l-Artikolu 41 tal-Karta tad-Drittijiet Fundamentali jistabbilixxi “id-dritt ta’ kull persuna li jkollha aċċess għall-fajl li jikkonċernaha, filwaqt li jiġu rrispettati l-interessi leġittimi tal-kunfidenzjalità u tas-segretezza professjonali u tan-negozju”; u billi għad hemm diskrepanzi serji fl-implimentazzjoni ta’ dan id-dritt, li joħloq pressjoni biex jiġu invokati r-regoli dwar l-aċċess pubbliku biex persuna tikseb l-aċċess għall-fajl tagħha stess,

R. billi l-Artikolu 15 tat-TFUE jistabbilixxi obbligu ċar għall-istituzzjonijiet, il-korpi, l-uffiċċji u l-aġenziji kollha tal-UE li “iwettqu x-xogħol tagħhom b’mod kemm jista’ jkun miftuħ”; billi dan l-obbligu japplika wkoll għall-kumitati li jassistu lill-Kummissjoni fi dmirijietha; billi dan l-obbligu ma jiġix rispettat fir-regoli ta’ proċedura standard tal-Kummissjoni għall-kumitati, li jistipulaw li d-diskussjonijiet u d-dokumenti kollha tal-kumitati relatati mal-proċeduri tal-“komitoloġija” għandhom ikunu kunfidenzjali;

Aċċess għad-dokumenti bħala dritt fundamentali

1. Ifakkar li t-trasparenza hi r-regola ġenerali u bit-Trattat ta’ Lisbona (u bl-istess mod, minn meta l-Karta tal-UE tad-Drittijiet tal-Bniedem kisbet forza legali vinkolanti) saret dritt fundamentali taċ-ċittadin li hu legalment vinkolanti, u għaldaqstant kwalunkwe deċiżjonijiet li jċaħħdu l-aċċess għad-dokumenti jridu jkunu bbażati fuq eċċezzjonijiet ċari u definiti b’mod strett, spjegati b’mod raġunat u b’bażi tajba, li jippermettu liċ-ċittadin jifhem ir-rifjut u li juża b’mod effettiv ir-rimedji legali għalih disponibbli;

2. Iqis li l-UE għandha tkun minn ta’ quddiem nett, waqt li tipprovdi mudell għat-trasparenza istituzzjonali u d-demokrazija moderna għall-Istati Membri kif ukoll għall-pajjiżi terzi;

3. Ifakkar li t-trasparenza hija l-aħjar mod kif wieħed jipprevieni l-korruzzjoni, il-frodi, il-kunflitti ta’ interess u l-amministrazzjoni ħażina;

4. Jistieden lill-istituzzjonijiet, korpi, uffiċċji u aġenziji kollha tal-UE, inkluż s-Servizz Ewropew ġdid għall-Azzjoni Esterna, biex japplikaw immedjatament u b’mod sħiħ ir-Regolament (KE) Nru 1049/2001 kif mitlub mit-Trattati, u jippubblikaw f’dak ir-rigward rapport annwali kif mitlub mill-Artikolu 17 tar-Regolament (KE) Nru 1049/2001;

5. Jindika li l-interventi mill-Qorti tal-Ġustizzja, mill-Ombudsman Ewropew u mill-Kontrollur Ewropew għall-Protezzjoni tad-Data (KEPD), li bażikament jieħdu pożizzjonijiet dwar każijiet individwali, ma jistgħux jieħdu post attività leġiżlattiva f’dak li għandhom x’jaqsmu ċ-ċertezza legali u l-ugwaljanza quddiem il-liġi; jiddispjaċih li minkejja li l-Qorti tal-Ġustizzja diġà stabbiliet prinċipju ċar, bħal pereżempju fil-kawża Turco dwar it-trasparenza leġiżlattiva, dan għadu mhux qed ikun hemm konformità miegħu; konsegwentement, itenni t-talba tiegħu lill-istituzzjonijiet biex jikkonformaw mas-sentenza Turco dwar l-opinjonijiet tas-servizzi legali abbozzati fil-qafas tal-proċess leġiżlattiv; jirriafferma li l-leġiżlatur jeħtieġ li jindirizza u jegħleb il-problemi enfasizzati mill-ġurisprudenza tal-Qorti tal-Ġustizzja u jimplimenta d-dritt ta’ aċċess għad-dokumenti b’mod sħiħ u estensiv, fl-ispirtu tal-modifiki l-ġodda tat-Trattat li jistabbilixxu b’mod ċar id-dritt fundamentali tal-aċċess għad-dokumenti;

6. Jikkunsidra li tinħtieġ reviżjoni tar-Regolament (KE) Nru 1049/2001 sabiex jiġu ċċarati ftit mid-dispożizzjonijiet tiegħu, jiġu definiti b’mod preċiż u jitnaqqsu l-eċċezzjonijiet tiegħu u jiġi żgurat li dawn l-eċċezzjonijiet ma jdgħajfux it-trasparenza mogħtija mit-Trattati u mill-Karta; iqis li din ir-reviżjoni għandha ssaħħaħ id-dritt ta’ aċċess għad-dokumenti, mingħajr ma, b’xi mod, jitnaqqsu l-istandards eżistenti għall-ħarsien ta’ dan id-dritt, u tikkunsidra l-ġurisprudenza tal-Qorti tal-Ġustizzja, jenfasizza f’dan il-kuntest li r-Regolament rivedut għandu jkun sempliċi u aċċessibbli liċ-ċittadini sabiex jippermettilhom jagħmlu użu b’mod effikaċi mid-dritt tagħhom;

7. Iqis li l-proposta tal-Kummissjoni tal-2008 li temenda r-Regolament (KE) Nru 1049/2001, ma ttejjibx il-livell meħtieġ skont it-Trattat ta’ Lisbona iżda għall-kuntrarju ta’ dan, ħafna mill-emendi proposti mill-Kummissjoni fil-verità jnaqqsu l-livell eżistenti; b’mod partikolari, iqis li l-emenda għall-Artikolu 3 proposta mill-Kummissjoni, li tirrestrinġi sostanzjalment d-definizzjoni ta’ “dokument” meta mqabbla ma’ dik eżistenti, tmur kontra t-Trattat ta’ Lisbona; jistieden lill-Kummissjoni tippreżenta proposta reveduta għar-reviżjoni tar-Regolament (KE) Nru 1049/2001 li tqis bis-sħiħ ir-rekwiżiti għal aktar trasparenza li jinsabu fit-Trattat ta’ Lisbona, iddikjarati fil-ġurisprudenza tal-Qorti tal-Ġustizzja u espressi fix-xogħol preċedenti tal-Parlament;

8. Ifakkar li l-Qorti tal-Ġustizzja ċċarat fil-kawża Svezja vs Kummissjoni (kawża C-64/05 P) (28) li l-Istati Membri m’għandhomx dritt assolut tal-veto fir-rigward ta’ dokumenti li joriġinaw minnhom, iżda biss il-possibbiltà ta’ proċedura ta’ konsultazzjoni, li l-iskop tagħha hu li tivvaluta jekk eċċezzjoni għad-dritt ta’ aċċess għad-dokumenti stabbilita fir-Regolament (KE) Nru 1049/2001 tapplikax jew le (29); jikkunsidra li hemm bżonn ta’ kjarifika leġiżlattiva sabiex tiġi żgurata l-applikazzjoni korretta ta’ din il-ġurisprudenza sabiex jiġi evitat id-dewmien u l-kontroversji persistenti, kif muri mill-kawża IFAW (30);

9. Ifakkar li l-Artikolu 9 tar-Regolament (KE) Nru 1049/2001 dwar dokumenti sensittivi hu kompromess li ma jirriflettix iktar l-obbligi kostituzzjonali u legali ġodda wara t-Trattat ta’ Lisbona;

10. Jisħaq li l-klassifikazzjoni tad-dokumenti taffettwa b’mod dirett id-dritt taċ-ċittadin li jaċċessa d-dokumenti; ifakkar li s-sistema kurrenti ta’ klassifikazzjoni taħdem biss abbażi ta’ ftehimiet interistituzzjonali u hi vulnerabbli għal klassifikazzjoni żejda; jappella għal regoli komuni ta’ klassifikazzjoni f’forma ta’ regolament;

11. Jistieden speċjalment lill-Kunsill jagħti aċċess sħiħ lill-Parlament għad-dokumenti kklassifikati relatati mal-ftehimiet internazzjonali, kif previst mill-Artikolu 218 TFUE, kif ukoll għad-dokumenti klassifikati li huma relatati mal-proċeduri ta’ evalwazzjoni tal-UE, sabiex jiġu evitati problemi interistituzzjonali bħal dawk, pereżempju, f’konnessjoni mal-adeżjoni tal-UE fil-KEDB, il-valutazzjoni ta’ Schengen dwar il-Bulgarija u r-Rumanija, il-Ftehim Kummerċjali dwar il-Ġlieda Kontra l-Falsifikazzjoni (ACTA) u d-djalogu dwar id-Drittijiet tal-Bniedem bejn l-UE u ċ-Ċina;

12. Jenfasizza r-rwol importanti ta’ regoli dwar klassifikazzjoni xierqa għal kooperazzjoni interistituzzjonali sinċiera; jilqa’ f’dak ir-rigward il-ftehimiet interistituzzjonali dwar il-klassifikazzjoni u l-aċċess għad-dokumenti, għalkemm ma jistgħux jieħdu post bażi leġiżlattiva xierqa; jistieden f’dan il-kuntest lill-Kunsill u lis-Servizz Ewropew għall-Azzjoni Esterna jsegwu l-mudell tal-IIA ġdid bejn il-Parlament u l-Kummissjoni u jikkonkludu ftehim simili mal-Parlament b'urġenza;

13. Jistieden lill-istituzzjonijiet tal-UE jaħdmu lejn regoli aktar trasparenti fl-UE dwar il-libertà tal-informazzjoni li jikkunsidraw bis-sħiħ il-proposti f’dan ir-rapport, il-ġurisprudenza reċenti u t-Trattati l-ġodda;

14. Ifakkar li s-sentenza tal-Qorti tal-Ġustizzja fil-kawżi magħquda Svezja u Turco v Kunsill saħqet fuq l-obbligazzjoni ta’ trasparenza fil-proċedura leġiżlattiva, peress li ‘trasparenza f’dan ir-rigward tikkontribwixxi sabiex issaħħaħ id-demokrazija billi tippermetti liċ-ċittadini li jikkontrollaw l-informazzjoni kollha li tkun ikkostitwixxiet il-bażi ta’ att leġiżlattiv’ (31); jisħaq għaldaqstant li kwalunkwe eċċezzjonijiet li jagħmlu riferiment għall-proċedura leġiżlattiva, inkluż il-parir legali, għandhom ikunu limitati b'mod preċiż u l-hekk imsejjaħ ‘spazju għall-ħsieb’ għandu jiġi ddefinit b'mod strett (32);

15. Jenfasizza li, mikejja dan il-prinċipju ċar, dan għadu mhux implimentat fil-prattika, kif muri mis-sentenza reċenti fil-kawża Access Info Europe (33) fir-rigward tar-rifjut tal-Kunsill li jiżvela l-pożizzjonijiet tal-Istati Membri dwar it-tfassil mill-ġdid propost tar-Regolament (KE) Nru 1049/2001, u mill-kawża ClientEarth vs Kunsill (34), pendenti quddiem il-Qorti Ġenerali, dwar opinjoni legali fir-rigward tat-tfassil mill-ġdid tar-Regolament (KE) Nru 1049/2001; jinnota li l-iżvelar pubbliku tal-pożizzjonijiet tal-Istati Membri matul in-negozjati tar-Regolament (KE) Nru 1049/2001 u l-ħafna miżuri adottati sussegwentement, b’ebda mod ma jdgħajfu l-kapaċità ta’ teħid tad-deċiżjoni tal-Kunsill, minħabba li dan l-iżvelar ma jipprevenix il-konklużjoni b’suċċess tal-proċeduri leġiżlattivi rilevanti;

16. Jistieden lill-Kunsill jirrevedi r-regoli tiegħu u jestendi t-trasparenza fir-rigward tal-proċeduri leġiżlattivi tal-gruppi ta’ ħidma u l-korpi interni tal-Kunsill billi jipprovdi mill-inqas il-kalendarji, l-aġendi, il-minuti tad-diskussjonijiet, id-dokumenti eżaminati, l-emendi, id-dokumenti u d-deċiżjonijiet approvati, l-identità tad-delegazzjonijiet tal-Istati Membri u l-listi ta’ membri, mingħajr preġudizzju għall-possibilità tal-użu tal-eżenzjonijiet imniżżla fl-Artikolu 4(1) tar-Regolament (KE) Nru 1049/2001 fir-rigward tal-publikazzjoni ta’ dawn il-listi; jistieden lill-Kunsill jagħmel id-deċiżjonijiet ta' dawn il-korpi aċċessibbli għall-pubblike; jopponi l-użu ta’ dokumenti ‘limitati’ (terminu li ma jirriżultax mir-Regolament (KE) Nru 1049/2001) kif ukoll il-prattika ta’ dokumenti mhux reġistrati, bħad-dokumenti tal-kamra;

17. Jemmen li, sabiex il-proċess leġiżlattiv isir b’iktar responsabbiltà, ikun aktar komprensiv u aċċessibbli għall-pubbliku, il-kumitati tal-Parlament għandhom, f’kull każ, jadottaw tal-inqas voti ta’ orjentazzjoni qabel ma jieħdu sehem fi trilogi mal-Kunsill; il-Kunsill, min-naħa tiegħu, għandu jadotta ‘approċċi ġenerali’ jew japprova pożizzjonijiet ta’ negozjar li jintlaħaq qbil dwarhom mal-Coreper qabel ma jidħol fi trilogi mal-Parlament, filwaqt li tali dokumenti kollha tal-Parlament u tal-Kunsill għandhom jiġu ppubblikati immedjatament;

18. Jistieden lill-Kummissjoni tqiegħed għad-dispożizzjoni tal-pubbliku l-aġendi, il-minuti u d-dikjarazzjonijiet ta’ interess li jirrelataw mal-gruppi ta’ esperti u l-ismijiet tal-membri, il-proċeduri u l-vototazzjonijiet tal-kumitati tal-‘komitoloġija’, flimkien mad-dokumenti kollha li jiġu kkunsidrati minn tali gruppi u kumitati, inklużi l-abbozzi ta’ atti delegati u l-abbozzi ta’ atti ta’ implimentazzjoni; jistieden lill-Parlament jadotta proċedura iktar trasparenti u miftuħa, inkluż internament, biex jitratta dawn id-dokumenti;

19. Ifakkar li t-trasparenza kif mitluba mit-Trattati mhix limitata għall-proċeduri leġiżlattivi iżda jkopru wkoll ix-xogħol mhux leġiżlattiv tal-istituzzjonijiet tal-UE, korpi, uffiċċji u aġenziji tal-UE; jenfasizza li r-Regolament (KE) Nru 1049/2001 hu l-uniku att legali xieraq għall-valutazzjoni tad-dritt ta’ aċċess għad-dokumenti, u li bażi legali oħra, bħar-regolamenti interni jew ta’ twaqqif tal-istituzzjonijiet, tal-aġenziji u tal-korpi, ma jistgħux jintroduċu raġunijiet addizzjonali għar-rifjut tal-aċċess;

20. Jiddispjaċih li n-negozjati reċenti bejn l-istituzzjonijiet tal-UE għal “ftehim komuni” dwar atti delegati u għal ftehim qafas ġdid bejn il-Kummissjoni u l-Parlament ma kinux kompletament trasparenti; jimpenja ruħu sabiex jagħmel in-negozjati tiegħu mal-Kunsill u mal-Kummissjoni għall-ftehimiet interistituzzjonali li għaddejin jew futuri jew ftehimiet komparabbli, kompletament trasparenti;

21. Jerġa’ jfaħħar ix-xogħol tal-Ombudsman Ewropew li jiżgura aktar trasparenza fl-UE, peress li madwar terz tal-inkjesti tiegħu jittrattaw in-nuqqas ta’ trasparenza, kif imsemmi fir-rapport tiegħu tal-2009, u jenfasizza r-rwol tiegħu li influwenza, pereżempju, il-bidla fil-politika ta’ trasparenza tal-Aġenzija Ewropea għall-Mediċini (EMA) fir-rigward tal-iżvelar ta’ rapporti dwar reazzjonijiet kuntrarji (35) u rapporti ta’ studji kliniċi (36); jenfasizza li d-data prodotta mill-entitajiet tal-UE għandha b’mod ġenerali tkun disponibbli għall-pubbliku;

22. Ifakkar li l-Qorti tal-Ġustizzja, f’xi wħud mid-deċiżjonijiet reċenti tiegħu bħal dawk fil-kawżi tal-API u tat-TGI msemmija hawn fuq, stabbilixxa l-eżistenza ta’ ‘suppożizzjoni ġenerali’, u għaldaqstant neħħa d-dover tal-Kummissjoni f’ċeri każi li teżamina individwalment id-dokumenti mitluba; jenfasizza li dan fil-prinċipju imur kontra l-prinċipji fundamentali tar-Regolament (KE) Nru 1049/2001; ifakkar li l-ġurisprudenza tal-Qorti tal-Ġustizzja tenfasizza wkoll il-bżonn li jiġu reveduti r-regolamenti dwar l-aċċess għall-partijiet ikkonċernati fir-rigward tal-fajls tagħhom stess miżmuma mill-istituzzjonijiet;

23. Jenfasizza li filwaqt li l-Artikolu 15 tat-TUE japplika speċifikament biss għad-dokumenti amministrattivi tal-Qorti, il-Qorti tal-Ġustizzja, bħall-istituzzjonijiet, il-korpi, l-uffiċċji u l-aġenziji tal-UE l-oħra kollha, għandha twettaq xogħolha ‘b’mod kemm jista’ jkun miftuħ’, skont l-Artikolu 1 tat-TUE; b'dan il-għan, jistieden lill-Qorti tfittex modi kif iżżid it-trasparenza tal-attivitajiet ġudizzjarji tagħha. ‧peress li mhux biżżejjed li ssir ġustizzja; iżda hemm bżonn li tidher li qed issir‧ (37), u tirrispetta b’mod sħiħ ir-Regolament (KE) Nru 1049/2001 fir-rigward tal-attivitajiet amministrattivi tagħha;

24. Itenni l-importanza tal-prinċipju tat-traċċabilità, sabiex jiġi żgurat li ċ-ċittadini jkollhom għarfien dwar kif il-flus pubbliċi jkunu qed jiġu allokati u minfuqa, u liema riżultati jkun qed ikollhom, u jistieden lill-istituzzjonijiet tal-UE japplikaw dan il-prinċipju fir-rigward tal-operat tal-istituzzjoni u tal-politiki u l-fondi allokati biex jimplimentawhom, fil-livelli kollha;

Eċċezzjonijiet

‘Spazju għall-ħsieb’

25. Ifakkar li t-Trattati l-ġodda m’għadhomx jagħmlu referenza speċifika għall-obbligu tal-Kunsill li jiddefinixxi l-każi li fihom jaġixxi f’kapaċità leġiżlattiva u l-bżonn li tinżamm l-effettività tal-proċess tat-teħid tad-deċiżjonijiet tiegħu (Artikolu 207(3) tat-TKE preċedenti) – l-hekk imsejjaħ ‘spazju għall-ħsieb’ – u li s-‘sopravivenza’ attwali ta’ dan il-kunċett hi bbażata biss fuq l-Artikolu 4(3) tar-Regolament (KE) 1049/2001 fir-rigward tal-proċeduri leġiżlattivi;

26. F’konformità mal-aqwa standards internazzjonali żviluppati minn organizzazzjonijiet mhux governattivi ewlenin (38), jenfasizza l-bżonn li jintuża test strett li jkun fih tliet partijiet sabiex jiġi ġġustifikat ir-rifjut tal-iżvelar ta' dokument: (1) l-informazzjoni li jkun fih id-dokument għandha tirrigwarda għan leġittimu elenkat fl-att leġiżlattiv, (2) l-iżvelar tad-dokument irid ikun theddida li tiġi kkawżata ħsara sostanzjali lil dan l-għan, u (3) il-ħsara li jaffaċċja l-għan għandha tkun akbar mill-interess tal-pubbliku li jkollu l-informazzjoni fid-dokument;

27. Ifakkar li r-Regolament (KE) Nru 1049/2001 jistabbilixxi obbligu ċar għall-istituzzjonijiet biex jagħtu aċċess għal dawk il-partijiet kollha tad-dokument li mhumiex koperti minn kwalunkwe eċċezzjoni; jinnota li l-aċċess parzjali mogħti huwa kemm-il darba limitat b’mod mhux xieraq u jenfasizza li l-aċċess għandu jitqies ġenwinament anke fir-rigward ta’ dawk il-partijiet sostantivi tad-dokumenti li jinteressaw lill-applikant;

28. Jindika li l-Artikolu 4(3) kurrenti tar-Regolament (KE) Nru 1049/2001 ifittex li jillimita l-ambitu tal-‘spazju għall-ħsieb’ billi jistipula, bħala prerekwiżit għar-rifjut li jingħata aċċess, li l-iżvelar tad-dokument m’għandux sempliċiment idgħajjef il-proċess tat-teħid tad-deċiżjonijiet, iżda għandu jdgħajfu b’mod serju u jippermetti f’kull każ, li jinqabeż dan il-limitu fejn hemm “interess pubbliku akbar fl-iżvelar tiegħu”; jenfasizza madankollu li – minkejja l-kunsiderazzjonijiet imsemmija hawn fuq – l-Artikolu 4(3) tar-Regolament (KE) Nru 1049/2001 fih definizzjoni miftuħa li ma tagħtix kundizzjonijiet ċari għall-applikazzjoni jew biex titqies il-ġurisprudenza tal-Qorti tal-Ġustizzja; jisħaq fuq il-bżonn ta’ definizzjoni xierqa skont il-kunċett ta’ ċertezza legali billi l-kunċett jiġi ristrett

29. Jenfasizza li t-trilogi u l-proċeduri ta’ konċiljazzjoni (kif imniżżel b’mod espliċitu fl-Artikolu 294 tat-TFUE) huma fażi sostanzjali tal-proċedura leġiżlattiva, u mhux ‘spazju għall-ħsieb’ separat; jemmen speċjalment li l-proċeduri attwali, fir-rigward ta’ trilogi qabel il-possibilità ta' qbil waqt l-ewwel qari, ma jiżgurawx livell sodisfaċenti ta’ trasparenza leġiżlattiva u aċċess għad-dokumenti, kemm b’mod intern fir-rigward tal-Parlament, u anke b’mod estern fir-rigward taċ-ċittadini u tal-opinjoni pubblika; jitlob, għaldaqstant, li d-dokumenti maħluqa fil-qafas tagħhom, bħal pereżempju aġendi, sommarji tar-riżultati u dokumenti ta’ “erba’ kolonni”, imfassla biex jiffaċilitaw in-negozjati, fil-prinċipju m’għandhomx jiġu ttrattati b’mod differenti minn dokumenti leġiżlattivi oħra, u li għandhom jiġu pubblikati fir-rigward ta’trilogi qabel il-possibilità ta' qbil waqt l-ewwel qari; konsegwentement, jagħti istruzzjonijiet lill-korpi kompetenti tiegħu biex jistandardizzaw din il-proċedura u jistieden lill-istituzzjonijiet l-oħra jagħmlu l-istess;

Il-protezzjoni tad-data u t-trasparenza

30. Jenfasizza l-bżonn li jiġi stabbilit ekwilibriju xieraq bejn it-trasparenza u l-protezzjoni tad-data (39), kif iċċarat mill-ġurisprudenza fil-kawża Bavarian Lager, u jenfasizza li l-protezzjoni tad-data m'għandix ‘tintuża ħażin’, b’mod partikolari, biex jitgħattew il-kunflitti ta’ interess u influwenza mhux xierqa fil-kuntest tal-amministrazzjoni u t-teħid tad-deċiżjonijiet tal-UE; jindika li s-sentenza tal-Qorti tal-Ġustizzja fil-kawża Bavarian Lager hi bbażata fuq il-formulazzjoni kurrenti tar-Regolament (KE) Nru 1049/2001 u ma ma żżommhiex milli tinbidel, bdil li huwa neċessarju u urġenti partikolarment wara l-proklamazzjoni ċara tad-dritt ta’ aċċess għad-dokumenti fit-Trattati u fil-Karta tad-Drittijiet Fundamentali;

31. Jilqa’ l-kunsens milħuq mill-Kontrollur Ewropew għall-Protezzjoni tad-Data (KEPD) u mill-Ombudsman Ewropew dwar il-bilanċ xieraq bejn il-protezzjoni tad-data u t-trasparenza, speċjalment fir-rigward tal-approċċ proattiv li jfisser li ‘l-istituzzjonijiet jivvalutaw u sussegwentement jippermettu s-suġġetti tad-data – qabel jew mill-inqas il-mument li fih jiġbru d-data tagħhom – sabiex l-ipproċessar ta’ tali data jinkludi jew jista’ jinkludi l-iżvelar pubbliku tiegħu’ (40);

Konvenzjoni ta’ Aarhus

32. Jenfasizza li bosta diverġenzi bejn ir-Regolament (KE) Nru 1049/2001 u l-Konvenzjoni ta’ Aarhus, kif qed jiġi applikat mir-Regolament (KE) Nru 1367/2006, bhan-nuqqas fil-Konvenzjoni ta’ Aarhus ta’ raġunijiet ‘assoluti’ għar-rifjut, u eċċezzjonijiet abbażi tal-protezzjoni ta’ kwistjonijiet militari, politika finanzjarja, monetarja u ekonomika tal-Unjoni jew ta’ Stat Membru, parir legali jew spezzjonijiet, investigazzjonijiet u verifiki, u l-limitazzjoni tal-eċċezzjoni tal-interess kummerċjali għall-każi fejn tali kunfidenzjalità hi protetta mil-liġi sabiex tipproteġi interess ekonomiku leġittimu;

33. Jistieden lill-istituzzjonijiet, korpi, uffiċċji u aġenziji kollha tal-UE biex japplikaw ir-Regolament (KE) Nru 1049/2001 b’mod koerenti mad-dispożizzjonijiet tal-Konvenzjoni ta’ Aarhus; jappella f’dak ir-rigward lill-Kummissjoni biex tippubblika l-istudji dwar il-verifika tal-konformità fir-rigward tat-traspożizzjoni tad-direttivi ambjentali tal-UE (41) u l-istudji xjentifiċi, pereżempju dwar l-impatt tal-bijofjuwils (42), u jistieden lill-Aġenzija Ewropea għas-Sustanzi Kimiċi (ECHA) tapplika b’mod sħiħ l-Artikolu 119 tar-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH) (43) fir-rigward tal-aċċess pubbliku elettroniku, taċċetta biss talbiet ta’ kunfidenzjalità li huma ġustifikabbli b'mod ċar li huma validi skont l-Artikolu 119(2) tar-REACH, u tinterpreta l-informazzjoni li s-soltu hi meqjusa li ddgħajjef il-protezzjoni tal-interessi kummerċjali strettament skont l-Artikolu 118(2) tar-REACH u mingħajr preġudizzju għall-obbligazzjonijiet tagħha skont ir-Regolament (KE) Nru 1049/2001 biex tibbilanċja kwalunkwe għotja ta’ kunfidenzjalità kontra l-possibilità ta’ interess pubbliku akbar każ b’każ;

34. Jenfasizza li kwalunkwe reviżjoni tar-Regolament (KE) Nru 1049/2001 għandha tirrispetta b'mod sħiħ il-Konvenzjoni ta’ Aarhus u għandha tiddefinixxi kwalunkwe eżenzjoni b’konformità sħiħa miegħu;

Relazzjonijiet internazzjonali

35. Jenfasizza li d-dokumenti relatati mal-ftehimiet internazzjonali li jikludu dokumenti adottati minn kwaunkwe korpi jew sottomessi lilhom li jkollhom id-dover li jimplimentaw jew jissorveljaw l-applikazzjoni ta’ tali ftehimiet, għandhom jiġu żvelati lill-pubbliku, billi dawn mhumiex kategorikament esklużi mill-aċċess pubbliku, u li l-aċċess għalihom għandu jiġi miċħud biss meta jkun hemm dannu reali għar-relazzjonijiet internazzjonali, u waqt li jitqies l-Artikolu 4(4) tar-Regolament (KE) Nru 1049/2001 dwar konsultazzjonijiet ma' parti terza; jenfasizza li billi l-ftehimiet internazzjonali għandhom effetti vinkolanti, test ta’ interess pubbliku għandu jiġi introdott fir-rigward tal-eċċezzjoni; jindika li l-Parlament, li jiġi elett miċ-ċittadini tal-UE, huwa fdat mit-Trattati bi rwol istituzzjonali fir-rappreżentanza tal-interess pubbliku; jesprimi d-determinazzjoni soda tiegħu li jiżgura li jiġu rrispettati b’mod sħiħ il-prerogattivi istituzzjonali l-ġodda assenjati lill-Parlament mit-Trattat ta' Lisbona (l-Artikolu 218 tat-TFUE) fil-qasam tal-ftehimiet internazzjonali, u li l-ebda ftehimiet bilaterali ma' pajjiżi terzi ma jistgħu jċaħħdu dan;

Governanza tajba

36. Jenfasizza li t-trasparenza hi marbuta mill-qrib mad-dritt ta’ ġestjoni tajba, kif imsemmi fl-Artikolu 298 tat-TFUE u l-Artikolu 41 tal-Karta dwar id-Drittijiet Fundamentali; jenfasizza l-fatt li t-trasparenza amministrattiva tiggarantixxi kontroll demokratiku tal-kompiti amministrattivi tal-UE, il-parteċipazzjoni tas-soċjetà ċivili u l-promozzoni ta’ governanza tajba (l-Artikolu 15 tat-TFUE);

37. Jenfasizza li n-nuqqas kurrenti ta’ koerenza fil-liġi amministrattiva għall-istituzzjonijiet, korpi, uffiċċji u aġenziji tal-UE, bħar-regolamenti fir-rigward tal-għotja tad-deċiżjonijiet amministrattivi li jistgħu jiġu appellati kontra (44), jew kunċett ċar ta’ ‘kompiti amministrattivi’ kif imsemmija fl-Artikolu 15(3) tat-TFUE; jistieden, għaldaqstant, lill-istituzzjonijiet tal-UE jiddefinixxu malajr kemm jista’ jkun liġi amministrattiva komuni tal-UE skont l-Artikolu 298 tat-TFUE, u jipprovdu definizzjoni komuni u orizzontali ta’ ‘kompitu amministrattiv’ li tista’ tiġi applikata speċjalment għall-Bank Ċentrali Ewropew, għall-Bank Ewropew tal-Investiment u għall-Qorti tal-Ġustizzja; jitlob lill-Kummissjoni tipprovdi proposta leġiżlattiva dwar din il-kwistjoni, skont l-Artikolu 225 tat-TFUE, li għandha, inter alia, tindirizza l-kwistjoni tat-trasparenza u r-responsabilità tal-imġiba tal-Kummissjoni tal-proċeduri ta’ ksur fil-konfront ta’ min iressaq ilmenti, tal-Parlament u taċ-ċittadini.

38. Jenfasizza li r-Regolament (KE) Nru 1049/2001 jistabbilixxi dati ta’ skadenza stretti għat-trattament tat-talbiet għall-aċċess għad-dokumenti (45); jindika bi tħassib kbir li l-Kummissjoni ma rrispettathomx, anke fir-rigward tar-rakkomandazzjoni u l-azzjoni stretta tal-Ombudsman Ewropew, pereżempju fil-kawża 676/2008/RT (l-hekk imsejjaħ ‘Porsche case’); jiddispjaċih li mill-aħħar rapport tal-Parlament fl-2009 il-prattika ma nbidlitx, kif jidher miż-żewġ kawżi pendenti tal-qorti mressqa mill-ClientEarth and Others (kawżi T-120/10 u T-449/10);

39. Jindika li f’bosta każi id-dewmien estensiv wassal biex jinfetħu proċeduri quddiem mill-Qorti tal-Ġustizzja abbażi ta’ nuqqas ta’ rispons, segwit minn risposta tard tal-Kummissjoni, u b’hekk il-kawża tal-qorti saret null u bla effett u l-individwu kkonċernat kellu għal darb’oħra jerġa’ jibda l-proċedura sħiħa mill-bidu (46); jappella lill-Kummissjoni biex tirrispetta b’mod sħiħ id-dati ta’ skadenza mniżżla fir-Regolament (KE) Nru 1049/2001; jissuġġerixxi l-introduzzjoni ta’ konsegwenzi, bħall-obbligu li tippubblika d-dokumenti, jekk id-dati ta’ skadenza ma jiġux irrispettati;

40. Jitlob biex ir-rapporti annwali ppreparati u ppublikati skont l-Artikolu 17 tar-Regolament (KE) Nru 1049/2001 ikollhom kalkolu tal-ħin medju meħud biex jiġu ttrattati l-applikazzjonijiet, kif previst fir-rapport tal-Kunsill dwar l-aċċess għad-dokumenti fl-2009;

41. Ifakkar li governanza tajba tgħaqqad il-kunċetti ta’ ‘aċċess għad-dokumenti’ u ‘aċċess għall-informazzjoni’; jitlob bidla fil-leġiżlazzjoni attwali li tapplika l-Artikolu 6(2) u (4) tar-Regolament (KE) Nru 1049/2001, fir-rigward ta’ kjarifika tat-talbiet u l-għajnuna liċ-ċittadin, għal kawżi ta’ ‘talba għall-informazzjoni’ fejn jeżistu dokumenti li huma rilevanti għal tali talba;

42. Ifakkar li t-trasparenza mhix biss kwistjoni ta’ reazzjonijiet passivi mill-istituzzjonijiet, korpi, uffiċċji u aġenziji tal-UE, iżda teħtieġ ukoll approċċ proattiv kif enfasizzat bosta drabi mill-Ombudsman Ewropew; jistieden lill-istituzzjonijiet tal-UE jagħmlu kemm jista’ jkun kategoriji ta’ dokument disponibbli għall-pubbliku b’mod awtomatiku fis-siti tal-Internet tagħhom (inkluż baġits u listi tal-kuntratti tal-akkwist pubbliku mogħtija dawn l-aħħar tliet snin); jenfasizza li approċċ proattiv jista’ jipprevjeni tilwim mhux neċessarju, li jwassal biex il-flus ta’ min iħallas it-taxxa jintnefqu b’mod mhux effikaċi kif ukoll joħloq dewmien, spejjeż u piżijiet mhux neċessarji għal dawk li jitolbu l-aċċess;

43. Jitlob lill-Kummissjoni tiżgura t-trasparenza fil-ġestjoni tal-fondi Ewropej, permezz tal-pubblikazzjoni tal-istess kategoriji ta’ informazzjoni, fuq websajt waħda, f’waħda mil-lingwi ta’ ħidma tal-UE, fir-rigward tal-benefiċjarji ta’ dawk il-fondi;

44. Jikkunsidra li għandhom jinħolqu punti fokali fir-rigward tal-aċċess għad-dokumenti u għandu jingħata taħriġ xieraq għall-uffiċjali provdut f’kull DĠ jew unità korrispondenti tal-istituzzjonijiet biex tinħoloq l-aħjar politika proattiva possibbli biex jiġu evalwati t-talbiet bl-iktar mod effikaċi possibbli u biex jiġi żgurat li jiġu rispettati l-iskadenzi kollha stabbiliti fir-Regolament (KE) Nru 1049/2001;

45. Itenni li l-Parlament għandu jkun minn ta’ quddiem fl-approċċ proattiv dwar il-pubbliċità, it-trasparenza u l-aċċess għad-dokumenti; jenfasizza f’dak ir-rigward is-suċċess tal-webstreaming tas-smigħ u l-laqgħat tal-kumitati flimkien mas-seduti plenarji, u jemmen li din għandha tkun in-norma u li l-Osservatorju Leġiżlattiv (OEIL) għandu jikber iktar biex jinkludi l-lingwi u l-informazzjoni uffiċjali kollha tal-UE, kemm fil-livell ta’ kumitati u fil-livell plenarju, bħall-emendi, l-opinjonijiet minn kumitati oħra, l-opinjonijiet tas-Servizz Legali, il-listi tal-voti, il-votazzjonijiet b’sejħa tal-ismijiet, l-MEPs li jkunu preżenti u li jivvutaw, l-ittri interistituzzjonali, l-ismijiet tax-shadow rapporteurs, il-funzjoni ta' ‧tiftix skont il-kelma‧, it-tiftix multilingwistiku, l-iskadenzi għat-tressiq, l-RSS feeds, l-ispjegazzjoni tal-proċedura leġiżlattiva, il-links għal webstreaming tad-diskussjonijiet, eċċ., biex jiġi żgurat ċiklu sħiħ ta’ informazzjoni għaċ-ċittadini, jingħata l-aċċess għad-dokumenti kif ukoll għas-sommarji tal-proposti leġiżlattivi multilingwistiċi taċ-ċittadini u sommarji tal-leġiżlazzjoni eżistenti tal-UE (SCADPLUS), għal liema għandhom jingħataw ukoll faċilitajiet ta’ tiftix u navigazzjoni adegwati;

46. Ifakkar li hu importanti li tiġi protetta l-indipendenza tal-mandati tal-MEPs; jemmen li fl-istess ħin it-trasparenza għandha tapplika għax-xogħol tal-korpi uffiċċjali tal-Parlament (bħall-Konferenza tal-Presidenti, il-Bureau (47) u l-Kwesturi), kif ukoll l-attivitajiet tal-MEPs, bħall-parteċipazzjoni fix-xogħol parlamentari u l-attendenza parlamentari, skont it-termini mitluba mill-Parlament fir-riżoluzzjoni tiegħu tal-14 ta’ Jannar 2009; iqis li l-kwistjoni tal-allowances tal-MEPs għandha tiġi riżolta b’mod trasparenti, filwaqt li jiġu rrispettati bis-sħiħ ir-regoli ta’ protezzjoni tad-data personali;

47. Iqis li t-trasparenza fil-livell tal-UE għandha tiġi riflessa mill-Istati Membri meta jittrasponu l-liġi tal-UE fil-liġi nazzjonali, l-aktar billi jistabbilixxu t-tabelli ta’ korrelazzjoni, filwaqt li tintuża, inter alia, l-aħjar prattika fir-rigward tat-trasparenza tal-Parlament elettroniku u tal-gvern elettroniku;

48. Jenfasizza li l-awtoritajiet tal-Istati Membri b’mod ġenerali ma jikkonformawx mad-dritt għall-informazzjoni taċ-ċittadini u għalhekk jistieden lill-Kummissjoni – filwaqt li tikkunsidra l-prinċipju ta’ governanza tajba – teżamina d-dispożizzjonijiet tal-Istati Membri dwar l-aċċess għad-dokumenti u tinkoraġġihom ifasslu regoli kemm jista’ jkun trasparenti li jippromwovu l-aċċess taċ-ċittadini għad-dokumenti;

49. Jinnota xi titjib fir-reġistri tal-Kunsill, iżda jiġbed l-attenzjoni li għad hemm nuqqas ta’ koordinazzjoni u interoperabilità bejn l-istituzzjonijiet, minħabba li għad m’hemmx mudell għar-reġistri tagħhom li jippermetti liċ-ċittadin isib id-dokumenti neċessarji u l-informazzjoni li jinkludu f’ ‘punt partikolari’ jew biex tintuża magna tat-tiftix komuni konnessa b’mod integrat l-aktar mal-Osservatorju Leġiżlattiv (OEIL) fejn id-dokumenti li jappartjenu lil proċedura leġiżlattiva waħda jinġabru flimkien;

50. Jistieden lill-Kunsill u lill-Kummissjoni jinnegozjaw flimkien mal-Parlament dwar l-emendar tad-dikjarazzjoni konġunta dwar il-proċedura ta’ kodeċiżjoni u l-ftehim interistituzzjonali dwar tfassil aħjar tal-liġijiet, għal dan l-għan; sadanittant, jikkommetti lilu nnifsu biex jemenda r-regoli ta’ proċedura tiegħu, inkluż il-kodiċi tal-kondotta anness rigward in-negozjati dwar il-kodeċiżjoni, biex jagħti effett vinkolanti sħiħ lil dawn il-prinċipji;

51. Jikkunsidra li l-Kumitat Interistituzzjonali stabbilit mill-Artikolu 15(2) tar-Regolament (KE) Nru 1049/2001 għandu jaħdem b’mod iktar intens u jirrapporta lill-kumitati kompetenti dwar il-kwistjonijiet diskussi, il-pożizzjonijiet li l-Parlament jiddefendi, il-kwistjonijiet problematiċi mressqa minn istituzzjonijiet oħra u r-riżultati miksuba, dejjem jekk ikun hemm; għaldaqstant jistiednu jitlaqa’ b’mod iktar regolari, u f’kwalunkwe każ minn tal-inqas darba f’sena, u jiftaħ id-diskussjonijiet u d-deliberazzjonijiet interni billi jiżgura li dawn ikunu pubbliċi, jistieden u jqis is-sottomissjonijiet imressqa mis-soċjetà ċivili u mill-Kontrollur Ewropew għall-Protezzjoni tad-Data; il-kumitat għandu jaħdem fuq ir-rapport ta’ ‘verifika’ annwali dwar it-trasparenza u l-aċċess fl-UE, li għandu jitħejja mill-Ombudsman Ewropew; jitolbu jindirizza b’mod urġenti l-kwistjonijiet msemmija f’din ir-riżoluzzjoni;

*

* *

52. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-gvernijiet u l-parlamenti tal-Istati Membri, lill-Ombudsman Ewropew, lill-Kontrollur Ewropew għall-Protezzjoni tad-Data u lill-Kunsill tal-Ewropa.

(1) ĠU L 145, 31.5.2001, p. 43.

(2) ĠU L 243, 27.9.2003, p. 1.

(3) ĠU L 264, 25.9.2006, p. 13.

(4) Sentenza tal-1 ta’ Lulju 2008 fil-kawżi konġunti C-39/05 P u C-52/05 P, Svezja u Turco v Kunsill, Ġabra 2008 p. I-4723.

(5) Sentenza tad-29 ta’ Ġunju 2010 fil-kawża C-28/08 P, Kummissjoni v Bavarian Lager, għadha mhux ippubblikata fil-Ġabra.

(6) Sentenza tad-9 ta’ Novembru 2010 fil-kawża C-92/09 P u C-93/09 P, Volker und Markus ScheckeGbR u Hartmut Eifert v Land Hessen, għadha mhux ippubblikata fil-Ġabra.

(7) Sentenza tad-29 ta’ Ġunju 2010 fil-kawża C-139/07 P, Kummissjoni v Bavarian Lager, għadha mhux ippubblikata fil-Ġabra.

(8) Sentenza tal-21 ta’ Settembru 2010 fil-kawżi magħquda C-514/07 P, C-528/07 P u C-532/07 P, Svezja, u API v Kummissjoni, għadha mhux ippubblikata fil-Ġabra.

(9) Sentenza tat-22 ta’ Marzu 2011 fil-kawża T-233/09, Access Info Europe v Kunsill, għadha mhux ippubblikata fil-Ġabra.

(10) Sentenza tad-9 ta’ Settembru 2008 fil-kawża T-403/05, MyTravel v Kummissjoni, Ġabra 2008 p. II-2027.

(11) Sentenza tal-11 ta’ Marzu 2009 fil-kawża T-121/05, MyTravel v Kummissjoni, Ġabra 2009 p. II-27.

(12) Sentenza tal-21 ta’ Ottubru 2010 fil-kawża T-439/08, Agapiou Joséphidès v Kummissjoni u l-EACEA, għadha mhux ippubblikata fil-Ġabra.

(13) Sentenza tad-19 ta’ Jannar 2010 fil-kawżi magħquda T-355/04 u T-446/04, Co-Frutta v Kummissjoni, Ġabra 2010 p. II-1.

(14) Sentenza tat-30 ta’ Jannar 2008 fil-kawża T-380/04, Terezakis v Kummissjoni, Ġabra 2008 p. II-11.

(15) Sentenza tas-7 ta’ Lulju 2010 fil-kawża T-111/07, Agrofert Holding v Kummissjoni, għadha mhux ippubblikata fil-Ġabra.

(16) Sentenza tad-9 ta’ Ġunju 2010 fil-Kawża T-237/05, Éditions Jacob v Kummissjoni, għadha mhux ippubblikata fil-Ġabra.

(17) ĠU L 304, 20.11.2010, p. 47.

(18) ĠU C 298, 30.11.2002, p. 1.

(19) ĠU C 46 E, 24.2.2010, p. 80.

(20) Testi Adottati, P7_TA(2010)0435.

(21) ĠU C 286 E, 22.10.2010, p. 12.

(22) 9 % fl-2010.

(23) 36,1 % mingħajr id-dokumenti parzjalment żvelati. Fl-2010, ir-rata ta’ rifjuti kienet 13,3 % (29,1 % mingħajr id-dokumenti parzjalment żvelati).

(24) 37 % fl-2010.

(25) 33 % fl-2010 għall-applikazzjonijiet inizjali.

(26) Ir-raġunijiet prinċipali l-oħra fl-2009 kienu: għall-Parlament Ewropew, il-protezzjoni tal-privatezza (26 %) u l-protezzjoni tal-iskop tal-ispezzjonijiet, l-investigazzjonijiet u l-verifiki (15 %), għall-Kunsill (applikazzjonijiet inizjali), il-protezzjoni tal-interessi pubbliċi fir-rigward tar-relazzjonijiet internazzjonali (22,7 %), is-sigurtà pubblika (5,6 %), u l-kwistjonijiet tad-difiża u tal-militar (3,5 %), u għall-Kummissjoni (applikazzjonijiet inizjali), il-protezzjoni tal-ispezzjonijiet (27,6 %) u tal-interessi kummerċjali (13,99 %).

(27) Sentenza tas-7 ta’ Ġunju 2011 fil-kawża T-471/08, Toland v Parlament, għadha mhux ippubblikata fil-Ġabra.

(28) Sentenza tat-18 ta’ Diċembru 2007 fil-kawża C-64/05 P, Svezja vs Kummissjoni, Ġabra 2007 p. I-11389

(29) Svezja v Kummissjoni, para. 76

(30) Sentenza tat-13 ta’ Jannar 2011 fil-kawża T-362/08, IFAW vs Kummissjoni, għadha mhux ippubblikata fil-Ġabra.

(31) Turco, para. 46.

(32) Turco, para. 67.

(33) Fis-sentenza tagħha Access Info (T-233/09) il-Qorti Ġenerali affermat mill-ġdid li (para. 69) ‘l-eżerċizzju miċ-ċittadini tad-drittijiet demokratiċi tagħhom, jippresupponi l-possibbiltà tagħhom li jsegwu fid-dettall il-proċess tat-teħid ta’ deċiżjonijiet fi ħdan l-istituzzjonijiet li jipparteċipaw fil-proċeduri leġiżlattivi u li jkollhom aċċess għall-informazzjoni rilevanti kollha’.

(34) ClientEarth vs Kunsill, kawża T-452/10.

(35) Ilment 2493/2008/(BB)TS.

(36) Ilment 2560/2007/BEH.

(37) R v Sussex Justices, Ex parte McCarthy ([1924] 1 KB 256, [1923] All ER 233)).

(38) Artikolu 19, “The Public’s Right to Know: Principles of Freedom of Information Legislation’, London, 1999 (Id-Dritt li l-Pubbliku jkun jaf: il-Prinċipji tal-Libertà tal-Leġiżlazzjoni tal-Informazzjoni), Londra, 1999; Transparency International, “Using the Right to information as an Anti-Corruption Tool” (L-Użu tad-Dritt għall-Informazzjoni bħala Għodda Kontra l-Korruzzjoni), Berlin, 2006.

(39) Regoament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar tad-data personali mill-istituzzjonijiet u l-korpi tal-Komunità u dwar il-moviment liberu ta’ tali data (ĠU L 8, 12.1.2001, p. 1).

(40) KEPD, ‘L-aċċess pubbliku għad-dokumenti li fihom data personali wara s-sentenza Bavarian Lager’, 24 ta’ Marzu 2011 (http://www.edps.europa.eu:80/EDPSWEB/webdav/site/mySite/shared/Documents/EDPS/Publications/Papers/BackgroundP/11-03-24_Bavarian_Lager_EN.pdf) u “L-aċċess pubbliku għad-dokumenti u l-protezzjoni tad-data, 2005 (http://www.edps.europa.eu:80/EDPSWEB/webdav/site/mySite/shared/Documents/EDPS/Publications/Papers/BackgroundP/05-07_BP_accesstodocuments_EN.pdf).

(41) Ara l-kawża pendenti ClientEarth vs Kummissjoni, T-111/11.

(42) Ara l-kawżi pendenti ClientEarth and Others v Kummissjoni, T-120/10, u ClientEarth and Others vs Kummissjoni, T-449/10.

(43) ĠU L 396, 30.12.2006, p. 1.

(44) Il-kawża Access Info (T-233/09) uriet li hemm prattika li d-deċiżjonijiet konfermattivi jintbagħtu bil-posta normali, mhux reġistrata, għalkemm il-prova tad-data tal-wasla hi essenzjali biex jiġi valutat ir-rispett tad-dati ta’ skadenza għat-tiftix ta’ rimedji legali (tal-qorti) ulterjuri. Ara para. 20-29.

(45) Artikoli 7 u 8 tar-Regolament (KE) Nru 1049/2001.

(46) Ara, pereżempju, Ryanair Ltd. vs Kummissjoni (kawżi magħquda T-494/08 sa T-500/08 u T-509/08), u Stichting Corporate Europe Observatory vs Kummissjoni (kawża T-395/10).

(47) Pereżempju, mill-2009, ir-Regoli ta’ Proċedura tal-Parlament (ĠU C 212 E, 5.8.2010, p. 145) ma inkludewx iktar lista ta’ dokumenti tal-PE li huma aċċessibbli direttament lill-pubbliku iżda issa jagħtu prerogattiva lill-Bureau biex jistabbilixxi tali lista (Artikolu 104(3)).